DA Den Europæiske Unions Tidende L 226/3

KOMMISSIONENS FORORDNING (EF) Nr. 780/2009

af 27. august 2009

om fastsættelse af gennemførelsesbestemmelser for artikel 28a, stk. 2, tredje afsnit, og for artikel 96, stk. 2, tredje afsnit, i ansættelsesvilkårene for de øvrige ansatte i Fællesskaberne

KOMMISSIONEN FOR DE EUROPÆISKE FÆLLESSKABER HAR —

under henvisning til ansættelsesvilkårene for de øvrige ansatte i Fællesskaberne, som fastsat ved Rådets forordning (EØF, Euratom, EKSF) nr. 259/68 (1), særlig artikel 28a, stk. 2, tredje afsnit, og artikel 96, stk. 2, tredje afsnit,

under henvisning til det udvalg af eksperter, der er nedsat i medfør af stk. 2 i de nævnte artikler, og

ud fra følgende betragtninger:

(1) Artikel 28a, stk. 2, tredje afsnit, og artikel 96, stk. 2, tredje afsnit, i ansættelsesvilkårene for de øvrige ansatte i Fællesskaberne fastsætter betingelserne for tilkending af arbejdsløshedsunderstøttelse til henholdsvis tidligere midlertidigt ansatte og kontraktansatte, hvis de er uden beskæftigelse ved tjenestens ophør.

(2) Det tilkommer Kommissionen at fastsætte de nødvendige bestemmelser for anvendelsen af stk. 2 i de nævnte artikler.

(3) Det bør sikres, at den tidligere midlertidigt ansatte og kontraktansatte opfylder kravene i den lovgivning, som de kompetente nationale myndigheder på opholdsstedet anvender, som om vedkommende var berettiget til arbejdsløshedsunderstøttelse i henhold til denne lovgivning.

(4) Kontakten mellem på den ene side de understøttelsesberettigede og arbejdsformidlingerne og på den anden de nationale institutioner og fællesskabets administration bør bygge på så enkle procedurer som muligt.

(5) Et mere effektivt samarbejde mellem de kompetente nationale institutioner på beskæftigelses- og arbejdsløshedsområdet og Kommissionen fordrer især en elektronisk informationsudveksling navnlig inden for rammerne af EESSI-systemet (Electronic Exchange of Social Security Information) —

UDSTEDT FØLGENDE FORORDNING:

Artikel 1

For at få tilkendt den arbejdsløshedsunderstøttelse, der er omhandlet i artikel 28a, stk. 2, tredje afsnit, og artikel 96, stk. 2, tredje afsnit, i ansættelsesvilkårene for de øvrige ansatte i Fællesskaberne skal den tidligere midlertidigt ansatte eller kontraktansatte i Fællesskaberne, som opfylder betingelserne i stk. 1 i de nævnte artikler, opfylde følgende formaliteter:

1) inden otte dage fra tjenestens ophør indgive en erklæring til den fællesskabsinstitution, hvor vedkommende var ansat, med angivelse af: a) at vedkommende er uden beskæftigelse efter tjenestens ophør b) at vedkommende har sin faste bopæl på en af Fællesskabernes medlemsstaters område c) opholdssted og bopælsadresse

2) og a) så hurtigt som muligt og senest 30 dage efter tjenestens ophør tilmelde sig som arbejdssøgende til arbejdsformidlingen på opholdsstedet b) hvis den nationale lovgivning giver mulighed for arbejdsløshedsunderstøttelse, så hurtigt som muligt og senest 30 dage efter tjenestens ophør indgive en ansøgning om at få tilkendt sådan understøttelse til den kompetente arbejdsformidling eller institution på opholdsstedet

3) på tidspunktet for den tilmelding, der er omhandlet i stk. 2, litra a), fremlægge den attest, vedkommende har fået udleveret af den fællesskabsinstitution, hvor vedkommende var ansat, for ovennævnte arbejdsformidling, som straks udfylder attesten og under alle omstændigheder den rubrik, der attesterer, at vedkommende er tilmeldt som arbejdssøgende. Attesten, som følger den model, der er indeholdt i bilaget til denne forordning, kan efter aftale mellem Kommissionen, som repræsenterer samtlige Fællesskabets institutioner, og de pågældende nationale institutioner erstattes af en forenklet meddelelse, som f.eks. videresendes ad elektronisk vej

4) straks videresende den udfyldte attest til den fællesskabsinstitution, hvor vedkommende var ansat

5) underlægge sig de forpligtelser og den kontrol, som den lovgivning, der anvendes af den kompetente institution på opholdsstedet, foreskriver for arbejdssøgende og modtagere af arbejdsløshedsunderstøttelse eller andre ydelser af samme art

6) og a) fra og med den anden kalendermåned efter den måned, hvor tilmeldingen blev foretaget, jf. stk. 2, ved månedens begyndelse forevise et attesteringsskema for arbejdsformidlingen og eventuelt arbejdsløshedsmyndighederne på opholdsstedet, som så hurtigt som muligt herpå attesterer: — at vedkommende er tilmeldt som arbejdssøgende og har ansøgt om at blive tilkendt arbejdsløshedsunderstøttelse eller andre ydelser af samme art i overensstemmelse med den nationale lovgivning på opholdsstedet — at vedkommende opfylder de forpligtelser, der er omhandlet i stk. 5 — at vedkommende har ret til arbejdsløshedsunderstøttelse eller andre ydelser af samme art, og i bekræftende fald det beløb, der er tildelt, og for hvilken periode b) inden 15 dag fra udstedelsen af den attest, der er omhandlet i litra a), og hvis model findes i bilaget til denne forordning, videresende denne til den fællesskabsinstitution, hvor vedkommende var ansat, hvorefter denne institution straks videresender den til Kommissionen. Attesten kan erstattes af en forenklet meddelelse, som f.eks. videresendes ad elektronisk vej efter aftale mellem Kommissionen, som repræsenterer samtlige Fællesskabets institutioner, og de pågældende nationale institutioner.

Artikel 2

Den tidligere midlertidigt ansatte eller kontraktansatte har pligt til øjeblikkeligt at underrette både den institution, vedkommende var ansat i, og Kommissionen om enhver ændring af vedkommendes egne eller familiemedlemmers forhold, som måtte have virkning for anvendelsen af bestemmelserne i artikel 28a, stk. 2, tredje afsnit, og artikel 96, stk. 2, tredje afsnit, i ansættelsesvilkårene for de øvrige ansatte i Fællesskaberne.

Artikel 3

Selv om den tidligere midlertidigt ansatte eller kontraktansatte har fortabt sin ret til national understøttelse i henhold til gældende national lovgivning, skal vedkommende fortsat underlægge sig de forpligtelser og den kontrol, der følger af sådan understøttelse, for fortsat at have ret til den understøttelse, der er omhandlet i artikel 28a, stk. 2, tredje afsnit, og artikel 96, stk. 2, tredje afsnit, i ansættelsesvilkårene for de øvrige ansatte i Fællesskaberne. De kompetente institutioner på opholdsstedet har ligeledes pligt til at pålægge vedkommende disse forpligtelser og denne kontrol.

Artikel 4

Hver gang den tidligere midlertidigt ansatte eller kontraktansatte, efter i én medlemsstat at have opfyldt de formaliteter, der er omhandlet i artikel 1, tager bopæl i en anden medlemsstat i den periode, for hvilken der er tilkendt arbejdsløshedsunderstøttelse, som omhandlet i artikel 28a, stk. 4, og artikel 96, stk. 4, i ansættelsesvilkårene for de øvrige ansatte i Fællesskaberne, skal vedkommende senest inden 30 dage tilmelde sig som arbejdssøgende i det nye opholdsland og opfylde alle de formaliteter, der er opstillet i artikel 1.

Artikel 5

Kommissionens forordning (EKSF, EØF, Euratom) nr. 91/88 af 13. januar 1988 om fastsættelse af gennemførelsesbestemmelser til artikel 28a i ansættelsesvilkårene for de øvrige ansatte i De Europæiske Fællesskaber (2) ophæves.

Artikel 6

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 27. august 2009. På Kommissionens vegne Siim KALLAS Næstformand

(1) EFT L 56 af 4.3.1968, s. 1. Ændret ved forordning (EF, Euratom) nr. 723/2004 (EUT L 124 af 27.4.2004, s. 1) og senest ændret ved forordning (EF, Euratom) nr. 420/2008 (EUT L 127 af 15.5.2008, s. 1).

(2) EFT L 11 af 15.1.1988, s. 31.